sagorsarker/bangla-wikipedia huggingface dataset:
গিরনারের কেসর আম

গিরনারের কেসর আম হলো পশ্চিম ভারতের গুজরাতের গিরনারের পাহাড়ের পাদদেশে জন্মানো এক ধরনের আম। এই আমটির নাম গির কেসর বা অনেক সময় কেসর নামেও পরিচিত। এই আমের শাঁস উজ্জ্বল কমলা রঙের জন্য বিশেষভাবে পরিচিত। ২০১১ সালে এই আমটিকে বিশেষ ভৌগোলিক নির্দেশক পণ্যের মর্যাদা দেওয়া হয়েছিল।
১৯৩১ সালে গির কেসর আমটির প্রথম ফলন হয়। বনথালীর জুনাগড় উজির সেল ভাই এই আমটি প্রথম ফলিয়েছিলেন। এরপর গিরনার পাদদেশে জুনাগড় লাল ডোরি খামারে প্রায় ৭৫ টি জোড় কলমের চারা রোপণ করা হয়েছিল। কথিত আছে, ১৯৩৪ সালে থেকে আমটি "কেশর" নামে পরিচিত ছিল যখন জুনাগড়ের তৃতীয় নবাব মুহাম্মদ মহাবত খান এই আমের শাঁসের কমলা রঙ দেখে বলেছিলেন যে "এটিই কেসর"। জাফরানের হিন্দি হলো কেশর।
ভারতের গুজরাত প্রদেশের সৌরাষ্ট্র অঞ্চলের জুনাগড় ও আমরেলি জেলার প্রায় ২০,০০০ হেক্টর জমিতে কেসর আমের চাষ হয়, যার আনুমানিক উৎপাদন বছরে প্রায় দুই লক্ষ টন। তবে, কেবল গির অভয়ারণ্য এলাকার আশেপাশের থেকে আমের যে উৎপাদন হয় সরকারীভাবে সেটাই "গির কেসর আম" নামে পরিচিত।
সাধারণত বর্ষাকালের পর অক্টোবর মাসের কাছাকাছি থেকে এই প্রজাতির আমের চাষ চাষ শুরু হয় এবং এপ্রিল মাসে গির কেশর আম বাজারে চলে আসে। গির কেশর আম ফলের মধ্যে বেশ দামি।
গুজরাত অ্যাগ্রো ইন্ডাস্ট্রিজ কর্পোরেশন (জিএআইসি) লিমিটেড গির কেসর আমটিকে ভৌগোলিক নির্দেশক (জিআই) পণ্য হিসাবে নিবন্ধনের প্রস্তাব দিয়েছে। ২০১০ সালে জুনাগড় কৃষি বিশ্ববিদ্যালয় আবেদন করার পরে, ২০১১ সালে চেন্নাইয়ের ভৌগোলিক নির্দেশক (জিআই) রেজিস্ট্রি দ্বারা গির কেশর আম ভৌগোলিক নির্দেশক সামগ্রী হিসেবে স্বীকৃতি পায়। "গির কেশর" নামটিকে এই অঞ্চলে জন্মানো আমের পণ্য বলে স্বীকৃতি দেওয়া হয়। এটি গুজরাতের প্রথম কৃষি পণ্য এবং ভারতের দ্বিতীয় আমের জাত (উত্তর প্রদেশের দশেরি আমের পরে) হিসাবে জিআই পণ্য বলে স্বীকৃতি অর্জন করেছেI
ঘর্ম নিঃসরণ

ঘর্ম নিঃসরণ বলতে স্তন্যপায়ী প্রাণীদের চর্মের ঘর্মগ্রন্থি থেকে ঘর্ম বা ঘাম নামক তরল পদার্থ উৎপাদন ও নিঃসরণের ঘটনাটিকে বোঝায়।
মানবদেহে দুই ধরনের ঘর্মগ্রন্থি দেখতে পাওয়া যায়: : বহিঃস্রাবী ঘর্মগ্রন্থি (Eccrine gland) এবং অপস্রাবী ঘর্মগ্রন্থি (Apocrine sweat gland)। বহিঃস্রাবী বা বহিঃক্ষরা ঘর্মগ্রন্থিগুলি দেহের অধিকাংশ স্থানে ছড়িয়ে আছে এবং এগুলি প্রায়শই মাত্রাতিরিক্ত দেহ তাপমাত্রায় কারণে উদ্দীপ্ত হয়ে পানি-সদৃশ, লবণাক্ত ঘাম নিঃসরণ বা ক্ষরণ করার জন্য দায়ী। অন্যদিকে অপস্রাবী ঘর্মগ্রন্থিগুলি বগলের তলায় এবং দেহের অন্যান্য কিছু অংশে অবস্থিত এবং এগুলি থেকে এক ধরনের গন্ধহীন, তৈলাক্ত, অস্বচ্ছ রস নিঃসৃত হয়, যেগুলি ব্যাকটেরিয়ার দ্বারা বিযোজিত হয়ে বৈশিষ্ট্যসূচক গন্ধ প্রকাশ করে।
মানুষের জন্য ঘর্ম নিঃসরণ তাপ-নিয়ন্ত্রণের একটি প্রধান উপায়। বহিঃস্রাবী ঘর্মগ্রন্থিগুলির পানি-সমৃদ্ধ নিঃসরণের মাধ্যমে এই উদ্দেশ্যটি সম্পন্ন করা হয়। একজন প্রাপ্তবয়স্ক ব্যক্তি ঘণ্টায় সর্বোচ্চ ২ থেকে ৪ লিটার পর্যন্ত ঘাম ছাড়তে পারেন এবং দৈনিক সর্বোচ্চ ১০ থেকে ১৪ লিটার (মিনিটে ১০-১৫ গ্রাম) ঘাম নিঃসরণ করতে পারেন। তবে বয়োসন্ধির আগে শিশুদের মধ্য ঘাম নিঃসরণের হার কম। চর্মের পৃষ্ঠতল থেকে ঘামের বাষ্পীভবনের ফলে একটি শীতলীকরণ ক্রিয়ার সৃষ্টি হয়। তাই গরম আবহাওয়াতে কিংবা কোনও ব্যক্তির পেশী কাজ করার ফলে উত্তপ্ত হয়ে উঠলে ঘাম উৎপন্ন হয়। যেসমস্ত প্রাণীর দেহে ঘর্মগ্রন্থি কম, যেমন কুকুর, সেগুলি মুখ হা করে জিহ্বা বের করে রাখে যাতে মুখগহ্বর ও স্বরযন্ত্রের আর্দ্র আবরণগুলি থেকে পানি বাষ্পীভূত হয় এবং ফলে দেহের তাপমাত্রা নিয়ন্ত্রিত হয়।
যদিও ঘর্ম নিঃসরণ বহু বিভিন্ন স্তন্যপ্রায়ী প্রাণীতে পরিলক্ষিত হয়, মানুষ ও ঘোড়ার ব্যতিক্রম বাদে খুবই কম সংখ্যক প্রাণীই শীতল হবার জন্য বিপুল পরিমাণে ঘর্ম নিঃসরণ করে থাকে।
ইংরেজিতে ঘর্ম নিঃসরণকে চিকিৎসাবৈজ্ঞানিক পরিভাষায় "ডায়াফোরেসিস" (Diaphoresis) বা "হাইড্রোসিস" (Hidrosis) বলা হয়ে থাকে। তবে কখনও কখনও এই পরিভাষাগুলি দিয়ে অতিঘর্মণও বোঝানো হতে পারে।
সুরেন্দ্রনাথ কর

সুরেন্দ্রনাথ কর (৫ মার্চ, ১৮৯২ – ২ আগস্ট, ১৯৭০) একজন ভারতীয় শিল্পী এবং স্থপতি ছিলেন। তিনি অবনীন্দ্রনাথ ঠাকুর প্রবর্তিত ভারতীয় চিত্রকলা ধারার একজন বিশিষ্ট শিল্পী। তিনি প্রাচ্য ও পাশ্চাত্যের স্থাপত্যশৈলীর সঙ্গে ভারতীয় স্থাপত্যশৈলীর সঠিক সংমিশ্রনের জন্য বিশেষভাবে পরিচিত।
তিনি ১৮৯২ খ্রিস্টাব্দের ৫ মার্চ ব্রিটিশ ভারতের অধুনা বিহার রাজ্যের মুঙ্গের-এ জন্মগ্রহণ করেন। তিনি প্রখ্যাত বাঙালি চিত্রশিল্পী নন্দলাল বসু এবং নোবেলজয়ী রবীন্দ্রনাথ ঠাকুরের ভ্রাতুষ্পূত্র অবনীন্দ্রনাথ ঠাকুরের কাছে শিল্পের প্রাথমিক শিক্ষা লাভ করেন। পরে তিনি শিল্প-শিক্ষক হিসাবে ঠাকুর পরিবার প্রতিষ্ঠিত ""বিচিত্রা ক্লাবে"" যোগ দেন। ১৯১৭ খ্রিষ্টাব্দে যখন রবীন্দ্রনাথ ঠাকুর শান্তিনিকেতনের ব্রহ্মচর্যাশ্রম স্থাপন করেন, তখন তিনি সেখানে কলা-শিক্ষক হিসাবে নিযুক্ত হন। দুই বছর পরে, তিনি অনুষদ সদস্য হিসাবে রবীন্দ্রনাথ ঠাকুরের কলাভবনে চলে আসেন।
সুরেন্দ্রনাথ রবীন্দ্রনাথ ঠাকুরের অনেক বিদেশ যাত্রার তাঁর সঙ্গী হতেন। সে সময়ে প্রাচ্য ও পাশ্চাত্যের স্থাপত্যে যা লক্ষ্য করতেন, তা তিনি নিজের শৈলীর সঙ্গে যুক্ত করে আরো উন্নত করার এবং সেটির সঠিক ব্যবহার করার চেষ্টা করতেন। এভাবেই তিনি শান্তিনিকেতনের অনেক ভবনের নকশা প্রস্তুত করেন। তাঁর কাজের জন্য ভারত সরকার ১৯৫৯ খ্রিষ্টাব্দে চতুর্থ সর্বোচ্চ ভারতীয় অসামরিক পুরস্কার পদ্মশ্রী প্রদান করে। ১৯৭১ খ্রিস্টাব্দে বিশ্বভারতী বিশ্ববিদ্যালয় তাঁকে মরণোত্তর দেশিকোত্তম উপাধিতে সম্মানিত করে।
সুরেন্দ্রনাথ কর ১৯৭০ খ্রিস্টাব্দের ২ অগাস্ট ৭৮ বৎসর বয়সে পরলোক গমন করেন।
স্যাডি অ্যামেরিকান

স্যাডি অ্যামেরিকান (৩ মার্চ, ১৮৬২— ৩ মে, ১৯৪৪) ছিলেন একজন ইহুদি-অ্যামেরিকান সক্রিয়কর্মী, সমাজকর্মী এবং "শিকাগোর দৃশ্যমান সমাজবিজ্ঞানের পথিকৃৎ"।
স্যাডি অ্যামেরিকান ১৮৬২ সালের ৩রা মার্চ ইলিনয়ের শিকাগো শহরে জন্মগ্রহণ করেছিলেন এবং সেখানকার পাবলিক স্কুলে পড়াশোনা করেছিলেন।
স্যাডি অ্যামেরিকান ১৮৯৩ সালের বিশ্বমেলায় ইহুদি নারীদের কংগ্রেসের সেক্রেটারি ছিলেন। তিনি ছিলেন ইহুদি নারী পরিষদের অন্যতম প্রতিষ্ঠাতা, পরিষদের নির্বাহী সম্পাদক (১৮৯৩ সালে) এবং এর বেশ কয়েকটি বিভাগের সংগঠক। তিনি ইহুদি নারী পরিষদের নিউ ইয়র্ক শাখার সভাপতি ছিলেন। তিনি আন্তর্জাতিক নারী কংগ্রেসে ইহুদি নারী পরিষদের প্রতিনিধিত্বকারী বক্তা এবং প্রতিনিধি ছিলেন। তিনি আটলান্টা প্রদর্শনী (১৮৯৬); লন্ডন (১৮৯৯), স্পিকার ভ্যাকেশন স্কুল; বার্লিন (১৯০৪) এবং টরন্টোতেও (১৯০৯) উপস্থিত ছিলেন। ১৮৯৯-১৯৯৪ সাল পর্যন্ত তিনি ইহুদি নারী পরিষদের প্রেস কমিটির সভাপতি ছিলেন।
স্যাডি অ্যামেরিকান ১৮৯৬ সালে ডেনভারের জেনারেল ফেডারেশন অফ ক্লাবসের দ্বি-বার্ষিকীর বক্তা ছিলেন। তিনি ১৯০৫ সালে নিউইয়র্ক স্টেট ফেডারেশন উইমেন ক্লাবের শিল্প কমিটির সদস্য ছিলেন। তিনি ১৯০৮ সালে বোস্টনের নারী ক্লাবগুলোর জেনারেল ফেডারেশনের খেলার মাঠে ধারাভাষ্যকার ছিলেন।
স্যাডি অ্যামেরিকান ১৯০১ সালে নিউইয়র্ক সিটির উইম্যান পৌরসভা লীগের পরিচালক ছিলেন। তিনি ১৯০২-১৯০৩ সালে নারী পৌরসভা লীগের গৃহনির্মাণ কমিটির সভাপতির দায়িত্ব পালন করেছিলেন।
স্যাডি অ্যামেরিকান ১৮৯৭-১৮৯৮ সালে কুক কাউন্টি লিগ অফ উইমেন ক্লাবের পরিচালক ছিলেন। তিনি শিকাগোর ইলিনয় জুভেনাইল কোর্ট আইন পাস এবং সুরক্ষা কমিটির সদস্য ছিলেন। তিনি ১৮৯৮ সালে স্পেনীয়-আমেরিকান যুদ্ধের সময় ইলিনয়ের গভর্নর, সেনাবাহিনী এবং নেভি লিগের আহ্বানে নির্বাহী কমিটির সদস্য ও অন্যতম প্রতিষ্ঠাতা ছিলেন। 
১৯৪৪ সালে তিনি নিউ ইয়র্ক সিটিতে মৃত্যুবরণ করেন।
২০২১–২২ নিউজিল্যান্ড ক্রিকেট দলের পাকিস্তান সফর

নিউজিল্যান্ড পুরুষ ক্রিকেট দল ২০২১ সালের সেপ্টেম্বর মাসে পাকিস্তান সফর করে, যে সফরে তিনটি একদিনের আন্তর্জাতিক (ওডিআই) ও পাঁচটি টোয়েন্টি২০ আন্তর্জাতিক (টি২০আই) ম্যাচ খেলা হওয়ার কথা ছিল। ২০০৩ সালের পর এটিই ছিল নিউজিল্যান্ডের প্রথম পাকিস্তান সফর।
ওডিআই সিরিজটির প্রথমে ২০২০–২০২৩ আইসিসি পুরুষ ক্রিকেট বিশ্বকাপ সুপার লিগের অংশ হওয়ার কথা ছিল। কিন্তু ২০২১ সালের সেপ্টেম্বর মাসে ঘোষণা দেয়া হয় যে আম্পায়ার সিদ্ধান্ত পর্যালোচনা পদ্ধতির অনুপলব্ধতার কারণে সিরিজটি একটি একক দ্বিপাক্ষিক সিরিজ হিসেবে গণ্য হবে। বিশ্বকাপ সুপার লিগের ম্যাচগুলো ২০২২ সালের ডিসেম্বর মাসে নিউজিল্যান্ড ক্রিকেট দলের পাকিস্তান সফরের সূচিতে নিয়ে যাওয়া হয়।
২০২১ সালের ৪ আগস্ট পাকিস্তান ক্রিকেট বোর্ড (পিসিবি) সফরের সূচি নিশ্চিত করে। ওডিআই ম্যাচগুলো অনুষ্ঠিত হত রাওয়ালপিন্ডি ক্রিকেট স্টেডিয়ামে এবং টি২০আই ম্যাচগুলো অনুষ্ঠিত হত লাহোরের গাদ্দাফি স্টেডিয়ামে।
সিরিজের প্রথম ম্যাচ শুরুর কিছুক্ষণ আগে পাকিস্তান ক্রিকেট বোর্ড নিশ্চিত করে যে নিরাপত্তা ব্যবস্থায় জটিলতার কারণে নিউজিল্যান্ড ক্রিকেট সিরিজের ম্যাচগুলো খেলতে অপারগতা প্রকাশ করায় পুরো সিরিজটিকে বাতিল ঘোষণা করা হয়েছে।
এ সিরিজটি বাতিল হওয়ার পরিপ্রেক্ষিতে ২০২৩ সালের এপ্রিল মাসে নিউজিল্যান্ড অতিরিক্ত একটি সিরিজ খেলতে পাকিস্তান সফর করবে বলে ২০২১ সালের ডিসেম্বর মাস উভয় দেশের বোর্ড নিশ্চিত করে।
সিরিজের আগে পাকিস্তানের মোহাম্মদ নওয়াজ কোভিড-১৯-এ আক্রান্ত হন। নিউজিল্যান্ডের টম ব্লান্ডেল চোটের কারণে ওডিআই সিরিজ থেকে ছিটকে যান। তাঁর বদলি হিসেবে ড্যারিল মিচেলকে দলে নেয়া হয়।
শব্দোচ্চতা

শব্দবিজ্ঞানে শব্দোচ্চতা (বা সঙ্গীতের পরিভাষায় স্বরোচ্চতা) হল শব্দের চাপের ব্যক্তিনিষ্ঠ উপলব্ধি। একটি আনুষ্ঠানিক সংজ্ঞা অনুযায়ী শব্দোচ্চতা হলো "শ্রাব্য সংবেদনের সেই বৈশিষ্ট্য যার মাধ্যমে কোনও শব্দ বা ধ্বনি কতটুকু জোরে বা আস্তে শোনা যাচ্ছে তা একটি মাপনীর মাধ্যমে পরিমাপ করা যায়।" শব্দের ভৌত বৈশিষ্ট্যগুলির সাথে মনের ভেতরে উপলব্ধ বা অনুভূত শব্দোচ্চতার ভৌত, শারীরবৃত্তীয় এবং মনস্তত্ত্বিক উপাদান বিদ্যমান। আপাত শব্দোচ্চতা মনোশব্দবিজ্ঞানের একটি অধীত বিষয় এবং এতে মনোপদার্থবিজ্ঞানের বিভিন্ন পদ্ধতি প্রয়োগ করা হয়। শব্দোচ্চতার লগভিত্তিক একটি একক হল ফন।
শব্দোচ্চতা একটি ব্যক্তিনিষ্ঠ ধারণা, যা মনের ভেতরে উপলব্ধ হয়। এটির সাথে শব্দের বলের ভৌত পরিমাপ যেমন শব্দের চাপ, শব্দের চাপের স্তর (ডেসিবেল এককে), শব্দের তীব্রতা বা শব্দের ক্ষমতা গুলিয়ে ফেলা হতে পারে। একজন সাধারণ মানুষ কীভাবে মনের ভেতরে শব্দোচ্চতা উপলব্ধি করে, সে ব্যাপারটিকে মাথায় রেখে শব্দোচ্চতা পরিমাপ করার জন্য ওজনযুক্ত পরিস্রাবক যেমন এ-ওজনযুক্তকরণ এবং এলকেএফএস পরিস্রাবকগুলি ব্যবহার করা হতে পারে।
বিভিন্ন শিল্পখাতে শব্দোচ্চতার বিভিন্ন অর্থ থাকতে পারে এবং এটিকে পরিমাপের বিভিন্ন আদর্শ বা প্রমিত ব্যবস্থা থাকতে পারে।
এমেরি পর্বত

এমেরি পর্বত কানাডার আলবার্টা প্রদেশের ব্যানফ জাতীয় উদ্যানের অবস্থিত উত্তর সাসক্যাচুয়ান নদীর উপত্যাকা অঞ্চলের একটি পর্বত চূড়া। ভৌগোলিকভাবে পর্বতটি কানাডিয় রকিজের অংশ। উত্তরে অবস্থিত সাসক্যাচুয়ান পর্বত, এটির নিকটতম পর্বত। পর্বত দুইটির মধ্যদিয়ে আলেকজান্দ্রা নদী প্রবাহিত হয়ে পর্বতসীমা বিভাজিত করেছে। সাসক্যাচুয়ান ক্রসিং-এর উত্তরে আইসফিল্ডস পার্কওয়ে থেকে দেখা যায়, এবং ভোরের আলোতে এটির সবচেয়ে ভাল আলোকচিত্র তোলা যায়।
ব্রিটিশ রাজনীতিবিদ ও সাংবাদিক লিওপোল্ড এমেরি (১৮৭৩ - ১৯৫৫) জীবদ্দশায় দুইবার কানাডিয় রকিজ পরিভ্রমণ করেছিলেন। ১৯২৯ সালে তিনি ও তার দুই সঙ্গী ব্রায়ান মেরেডিথ ও এডওয়ার্ড ফিউজ জুনিয়র সর্বপ্রথম এই পর্বত আরোহণ করেছিলেন। তার সম্মানে ১৯২৮ সালে এই পর্বতের নামকরণ করা হয়েছিল।
ব্যানফ জাতীয় উদ্যানের অন্যান্য পর্বতের মত এমেরি পর্বত মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়।
কোপেনের জলবায়ু শ্রেনীবিভাগ অনুযায়ী এমেরি পর্বত, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ুপ্রবাহ থাকলে -৩০° সেলসিয়াস পর্যন্ত নেমে যায়। বছরের জুন থেকে আগস্ট মাসের সময় এই পর্বত আরোহণ ও দর্শনের জন্য সবচেয়ে উপযোগী আবহাওয়া থাকে। এমেরি পর্বতের বারিপাতে জমা পানি নেমে এসে সাসক্যাচুয়ান নদীর মাধ্যমে নিষ্কাশিত হয়।
</div>
বর্গমূল গড় বর্গ

গণিত এবং এর প্রয়োগসমূহে, মূল গড় বর্গকে (RMS বা rms বা আরএমএস) গড় বর্গের (এক সেট সংখ্যার বর্গের গাণিতিক গড়) বর্গমূল হিসাবে সংজ্ঞায়িত করা হয়। আরএমএসকে দ্বিঘাত গড় হিসাবেও চিহ্নিত করা হয় এবং এটি ২ ঘাতসম্পন্ন সাধারণীকৃত গড়ের একটি বিশেষ ক্ষেত্র। আরএমএসকে একটি চক্রের সময়কালের তাৎক্ষণিক মানগুলির বর্গের সমাকলন পদগুলির ক্ষেত্রে ধারাবাহিকভাবে পৃথক ফাংশনের জন্যও সংজ্ঞায়িত করা যায়।
পরিবর্তী তড়িৎ প্রবাহের জন্য, আরএমএস হলো ধ্রুব একমুখী বিদ্যুৎ প্রবাহের মানের সমান যা রোধকে একই পরিমাণ শক্তি অপচয় করে।
"n" সংখ্যক মানের সেটের formula_1 ক্ষেত্রে আরএমএস হলো,
formula_3 সময় ব্যবধানে অবিচ্ছিন্ন ফাংশনের (বা তরঙ্গাকার ফাংশন) "f"("t") জন্য সংশ্লিষ্ট সূত্র
এবং সমস্ত সময়ের জন্য কোনও ফাংশনের আরএমএস
পেরিনি শিবতাণ্ডবম

পেরিনি শিবতাণ্ডবম বা পেরিনি তাণ্ডবম তেলেঙ্গানা অঞ্চলের একটি প্রাচীন নৃত্যের রূপ, সাম্প্রতিক সময়ে এই নৃত্যশৈলীকে পুনর্জীবিত করা হয়েছে। কাকতীয় রাজবংশের শাসনকালে তেলেঙ্গানায় এর সূত্রপাত ও সমৃদ্ধি ঘটে।
পেরিনি নৃত্য, ধ্বংসের হিন্দু দেবতা, ভগবান শিবের সম্মানে পরিবেশিত হয়, এবং বিশ্বাস করা হয় যে প্রাচীনকালে সৈন্যরা যুদ্ধে যাবার আগে এটি সম্পাদিত হত। সাম্প্রতিক কালে এই শিল্পরূপটি পুনরুদ্ধার করার পেছনে আছেন পদ্মশ্রী ডাঃ নটরাজ রামকৃষ্ণ।
পেরিনি শিবতাণ্ডবম নৃত্য শৈলীটি সাধারণত পুরুষদের দ্বারা পরিবেশিত হয়। একে 'যোদ্ধাদের নৃত্য' বলা হয়। যুদ্ধের ময়দানে যাবার আগে যোদ্ধারা ভগবান শিবের মূর্তির সামনে এই নৃত্যটি সম্পাদন করে। 'কাকতীয়'দের শাসনকালে এই পেরিনি নৃত্য রূপটি তার শিখরে পৌঁছেছিল। কাকতীয়রা ওয়ারাঙ্গলে তাঁদের রাজবংশটি প্রতিষ্ঠা করেছিলেন এবং প্রায় দুই শতাব্দী ধরে রাজত্ব করেছিলেন।
তেলেঙ্গানায় বিশ্বাস করা হয় যে পেরিনি শিবতাণ্ডবম নৃত্য রূপটি 'প্রেরণা' (অনুপ্রেরণা) জাগিয়ে তোলে এবং এটি সর্বশ্রেষ্ঠ নর্তক প্রভু শিবের প্রতি উৎসর্গীকৃত। ওয়ারাঙ্গলের রামাপ্পা মন্দিরের গর্ভ গুড়ির (গর্ভ গৃহ) নিকটে ভাস্কর্যগুলিতে এই নৃত্যের প্রমাণ পাওয়া যায়।
পেরিনি হল ড্রামের তালে তালে সম্পাদিত তেজস্বী এক নৃত্যরূপ। নৃত্যশিল্পীরা নৃত্যের সময় মানসিকভাবে নিজেদের এমন একটি পরিস্থিতিতে নিয়ে যায়, যেখানে তারা নিজেদের দেহে শিবের শক্তি অনুভব করে। এই সময় তারা শিবকে তাদের নিজেদের মধ্যে জাগিয়ে তোলে এবং তাদের মধ্য দিয়ে নাচের জন্য আহ্বান করে। পেরিনি তাণ্ডবম সত্যই সবচেয়ে উদ্দীপনাজনক এবং উত্তেজনাপূর্ণ পুরুষ নৃত্যের রূপ বলে মনে করা হয়।
পেরিনি নৃত্য শৈলী কাকতীয় রাজবংশের পতনের পরে প্রায় অদৃশ্য হয়ে গিয়েছিল, কিন্তু পদ্মশ্রী ডাঃ নটরাজ রামকৃষ্ণ পেরিনি নৃত্যকে বিলুপ্তির পথ থেকে নবজাগরিত করেছিলেন।
মতিলাল রায় (যাত্রাপালাকার)

মতিলাল রায় (ফেব্রুয়ারি, ১৮৪৩ - ১৯০৮) "মতি রায়" নামেও পরিচিত, ছিলেন একজন বাঙালি যাত্রাপালাকার, অভিনেতা, পরিচালক এবং লেখক। তিনি সহজ সাবলীল ও মার্জিত ভাষায় পালা রচনা করে যাত্রাগানকে জনপ্রিয় করে তুলেছিলেন। তিনি পুরোনো ঐতিহ্যকে নতুনত্বের ধারায় মানুষের কাছে পৌঁছে দিতে পেরেছিলেন। তাকে আধুনিক যাত্রাপালার জনক ও যাত্রাগুরু বলে অভিহিত করা হয়।
মতিলাল রায় বর্ধমান জেলার ভাতশালা গ্রামে ১২৪৯ বঙ্গাব্দের ১২ মাঘ (ইংরেজির ফেব্রুয়ারি ১৮৪৩) জন্মগ্রহণ করেন। তাঁর বাবার নাম মনোহর রায় এবং মাতা কাশীশ্বরী দেবী। গ্রামের স্কুলে পড়াশোনা শুরু করার পরে তিনি নবদ্বীপে এসে "নবদ্বীপ মিশনারি স্কুল" থেকে প্রাথমিক শিক্ষাগ্রহণ করেন। পরে তিনি বারাসত উচ্চ বিদ্যালয়ে ও কলকাতার ওরিয়েন্টাল স্কুলে পড়াশোনা করেন।
মাধব চৌধুরীর সহায়তায় মতিলাল রায় নবদ্বীপ মিশনারি স্কুলের শিক্ষক হিসাবে কর্মজীবন শুরু করেন। কিছু দিনের মধ্যেই তিনি জোড়াসাঁকো থানায় একটি চাকরি পান এবং কয়েক মাসের মধ্যেই কলকাতা জিপিওতে একটি ভাল চাকরি পাওয়ায় সেখানে কাজে যোগ দেন।
ছোটবেলা থেকেই কবিতা লেখার নেশা থাকায় ঈশ্বরচন্দ্র গুপ্তের সান্নিধ্য পেলে তিনি "সংবাদ প্রভাকরে" কবিতা লেখার সুযোগ পান। কলকাতার চাকরিতে মন না থাকায় একদিন হরিনারায়ণের যাত্রা দেখতে গেলে সেই যাত্রা দেখে তিনি খুবই আনন্দিত হন এবং বাড়ি ফিরেই একটি যাত্রাপালা রচনা করে ফেলেন। হরিনারায়ণ মতিলালের অসাধারণ প্রতিভা দেখে তাঁর যাত্রাদলে তাঁকে নিয়ে নেন। হরিনারায়ণের যাত্রাদলে থেকে মতিলাল যাত্রাপালা রচয়িতা হিসেবে খ্যাতি অর্জন করেন। এই যাত্রাদলে তাঁর লেখা "তরণীসেন বধ" ও "রাম বনবাস" এই দুটি যাত্রা অভিনীত হয়।
১৮৭৩ খ্রিস্টাব্দে মতিলাল নবদ্বীপে নবদ্বীপ বঙ্গ গীতাভিনয় সম্প্রদায় নামে নিজস্ব যাত্রাদল গঠন করেন। তাঁর এই যাত্রাদলটি "মতিরায়ের দল" নামেও পরিচিত ছিল। মতিলাল রায় যাত্রার রীতি ও আখ্যান বদলে আধুনিকতার ছোঁয়ায় আধুনিক যাত্রাপালার প্রবর্তন করলেন। তিনি যাত্রাকে থিয়েটারের সমতুল্য পর্যায়ে উন্নীত করতে সক্ষম হয়েছিলেন। তিনিই প্রথম যাত্রাপালায় গীতাভিনয়ের ("গানের মাধ্যমে অভিনয়") প্রবর্তন করেছিলেন।
মতিলাল রায় প্রায় ৪০টি পালা রচনা করেছিলেন এবং তাতে প্রায় হাজারের উপরে গীতাভিনয় ছিল। তাঁর রচিত নাটক ও গীতাভিনয়গুলি হল-
ম্যারি ড্র্যাঙ্গা ক্যাম্পবেল

ম্যারি ড্র্যাঙ্গা ক্যাম্পবেল (১৮৬৭- ৮ আগস্ট, ১৯৫৭) ছিলেন একজন আমেরিকান সমাজকর্মী এবং অন্ধত্ব প্রতিরোধ ও পুনর্বাসনের কাজে সক্রিয় কর্মী। তাঁর প্রকৃত নাম ম্যারি ওগডেন ড্র্যাঙ্গা।
ম্যারি ওগডেন ড্র্যাঙ্গা ক্যালিফোর্নিয়ায় জন্মগ্রহণ করেছিলেন। তিনি নীলস জি. ও. ড্র্যাঙ্গা এবং ইনজেবার্গ আর্নাস (এমিলি ওগডেন) ড্র্যাঙ্গার কন্যা। তাঁর বাবা-মা ছিলেন নরওয়ের অভিবাসী। তিনি ১৯০০ থেকে ১৯০৩ সাল পর্যন্ত স্ট্যানফোর্ড বিশ্ববিদ্যালয়ে পাঠাগার প্রশিক্ষণ কোর্স গ্রহণ করেছিলেন, ক্যালিফোর্নিয়া বিশ্ববিদ্যালয় থেকে গ্রন্থাগার বিষয়ক সনদপত্র অর্জন করেছিলেন। পাশাপাশি ১৯০৯ এবং ১৯১০ সালে শিকাগো স্কুল অফ সিভিকস অ্যান্ড ফিলানথ্রোপিতেও এবিষয়ে কোর্স করেছিলেন। 
তাঁর বোন উইলহেমিনা ড্র্যাঙ্গা ক্যাম্পবেল (১৮৭১-১৯১১) ছিলেন শিল্পকলার একজন শিক্ষক। তিনি অন্ধত্ব ও অন্ধদের নিয়ে কাজ করেছিলেন। তাঁর অপর বোন, আমেলিয়া ড্র্যাঙ্গা (১৮৬৬-১৯৩৩) একজন চিকিৎসক ছিলেন। শিল্পী হেলেন টমাস ড্র্যাঙ্গা (১৮৬৬-১৯২৭) ছিলেন তাঁদের ভাবী।
১৯০৩ থেকে ১৯০৯ সাল পর্যন্ত মেরি ড্র্যাঙ্গা ক্যাম্পবেল ইন্ডিয়ানা বিশ্ববিদ্যালয়ের গ্রন্থাগারে ছয় বছর প্রধান পুস্তক তালিকা প্রস্তুতকারীর দায়িত্বে ছিলেন। তিনি ইউজেনিক্স রেকর্ড অফিসের শিকাগোকেন্দ্রিক মাঠপ্রতিনিধি ছিলেন এবং বেন-ইসমাইল ট্রাইব তদন্তে সক্রিয় ছিলেন। বিয়ের পরে, তিনি ওহাইও দৃষ্টিপ্রতিবন্ধী স্কুলের সহকারী পরিচারিকা হিসাবে কাজ করেছিলেন। 
ক্যাম্পবেল তাঁর কাজের স্বীকৃতিস্বরূপ ১৯৫০ সালে আমেরিকান অ্যাসোসিয়েশন অফ ওয়ার্কার্স ফর দ্য ব্লাইন্ড থেকে অ্যামব্রোজ এম. শটওয়েল পুরস্কার ও ১৯৫৫ সালে অ্যামেরিকান ফাউন্ডেশন ফর দ্য ব্লাইন্ড থেকে মাইগেল পদক পেয়েছিলেন। 
১৯১২ সালে মেরি ড্র্যাঙ্গা তাঁর বোনের বিপত্নীক স্বামী চার্লস ফ্রান্সিস ফকনার ক্যাম্পবেলকে (১৮৭৬-১৯৩৫) বিয়ে করেছিলেন, তিনি অন্ধদের শিক্ষিকা স্যার ফ্রান্সিস জোসেফ ক্যাম্পবেলের ছেলে। ১৯৫৭ সালে পেন্সিলভেনিয়ার রিড্সভিলে তাঁর এক ভাগ্নির সাথে থাকাকালে ৯০ বছর বয়সে তিনি মারা গিয়েছিলেন।
আয়শা শান্না

আয়শা শান্না (বা আয়শা আশ-শান্না ; জন্ম: ১৪ আগস্ট ১৯৪১) একজন মরোক্কান সমাজকর্মী এবং নারী অধিকার আইনজীবী ও সক্রিয়কর্মী। একজন নিবন্ধিত নার্স হয়ে দেশের স্বাস্থ্য মন্ত্রণালয়ের কর্মচারী হিসাবে তিনি সুবিধাবঞ্চিত নারীদের নিয়ে কাজ শুরু করেছিলেন। ১৯৮৫ সালে তিনি অ্যাসোসিয়েশন সলিডারিটি ফেমিনিন (এএসএফ) নামে একটি সঙ্ঘ প্রতিষ্ঠা করেছেন, এটি মূলত কাসাব্লাঙ্কাভিত্তিক একটি দাতব্য সংস্থা যা একক মা এবং নির্যাতনের শিকার নারীদের সহায়তা করে। শান্না তাঁর কাজের জন্য ২০০৯ এর ওপাস পুরস্কার (১০ মিলিয়ন মার্কিন ডলার মূল্য) সহ বিভিন্ন মানবিক পুরস্কার পেয়েছেন।
শান্না কাসাব্লাঙ্কায় জন্মগ্রহণ করেছিলেন এবং মারাক্কেশেই তাঁর শৈশবকাল কাটিয়েছিলেন। তিন বছর বয়সে তাঁর বাবা মারা গিয়েছিলেন এবং তাঁর মা আবার বিয়ে করেছিলেন। শান্নার সৎ-বাবা ১২ বছর বয়সে তাঁকে স্কুল ছেড়ে দেওয়ার জন্য বলেছিলেন, কিন্তু সৎপিতার ইচ্ছার বিরুদ্ধেই তাঁর মা তাঁকে আবার কাসাব্লাঙ্কায় পাঠিয়ে দিয়েছিলেন। সেখানে তিনি তাঁর এক খালার সাথে থাকতেন এবং একটি ফরাসি ভাষার স্কুলে পড়াশোনা করতেছিলেন।
তিন বছর পরে শান্নার মা তাঁর সৎ পিতাকে তালাক দিয়ে কাসাব্লাঙ্কায় তাঁর কাছে চলে এসেছিলেন। পরে মেয়েকে সহযোগিতা করার জন্য তিনি নিজের গহনা বিক্রি করে দিয়েছিলেন। 
শান্না নিজেকে "ধর্মনিরপেক্ষ মনের অধিকারী মুসলিম হৃদয়বান" হিসাবে পরিচয় দেন। স্বাস্থ্য মন্ত্রণালয়ের একজন কর্মচারী থাকাকালীন তিনি পরিবার পরিকল্পনা, একক মায়েদের অবস্থা, পিতৃপরিচয়হীন ও পরিত্যক্ত শিশুদের মর্যাদার অধিকার এবং সামাজিক অবস্থান সহ সামাজিক ও ধর্মীয় বারণের বিরোধিতা করে পরিচিতি লাভ করেছিলেন। তিনি সামাজিক রক্ষণশীলদের কাছ থেকে নিয়মিত সমালোচনার শিকার হয়েছেন, যারা দাবি করেছিল যে তাঁর কাজটি অনৈতিক আচরণকে বৈধতা দিচ্ছে। 
২০০৯ সালে, শান্নাকে সুবিধাবঞ্চিত নারীদের নিয়ে কাজ করার জন্য ওপাস পুরস্কার (১০ মিলিয়ন মার্কিন ডলার সমমূল্য) দেওয়া হয়েছিল। তিনি এই পুরস্কার অর্জনকারী প্রথম মুসলিম। পুরস্কার প্রাপ্তির পরে তিনি বলেছিলেন যে এই পুরস্কারের অর্থ তাঁর মৃত্যুর পরেও তাঁর ফাউন্ডেশনকে অব্যাহত রাখতে ব্যবহৃত হবে।
জোয়ানা কার্ভার কলকোর্ড

জোয়ানা কার্ভার কলকোর্ড (১৮ মার্চ, ১৮৮২ - ৮ এপ্রিল, ১৯৬০) ছিলেন একজন পথিকৃৎ সমাজকর্মী ও লেখিকা। সমুদ্রে জন্মগ্রহণ এবং বিংশ শতাব্দীর গোড়ার দিকে মার্কিন সমুদ্রমানবদের ভাষা, কাজ ও লোকসঙ্গীতের উপর গ্রন্থ প্রকাশের জন্যও তিনি উল্লেখযোগ্য ছিলেন।
কলকোর্ডের পিতা-মাতা জেন ফ্রেঞ্চ (সুইটসার) এবং ক্যাপ্টেন লিংকন অ্যালডেন কলকোর্ড উভয়ই মেইন পরিবার থেকে এসেছিলেন। জেন ফ্রেঞ্চ তার কন্যা জোয়ানাকে নিউ ক্যালেডোনিয়ার নিকটবর্তী দক্ষিণ-পশ্চিমে প্রশান্ত মহাসাগরে "শার্লট এ লিটলফিল্ড" নামক একটি জাহাজে প্রসব করেছিলেন। জাহাজটি নিউ সাউথ ওয়েলসের নিউক্যাসল ছেড়ে জাপানের ইয়োকোহামার দিকে যাত্রা করেছিল।
পেনোবস্কট উপসাগর বা মেইনের সিয়ার্সপোর্ট উপকূলে কাটানো সময় ছাড়াও জোয়ানা এবং তার ছোট ভাই লিংকন রোস কলকোর্ড তাদের শৈশবের বেশিরভাগ সময়ই সমুদ্রপথে কাটিয়েছিলেন। 
জেন কলকোর্ড তার সন্তানদের সমুদ্রেই শিক্ষাদান করেছিলেন, এবং জোয়ানার উচ্চ বিদ্যালয়ের পড়াশোনা ছিল পত্রবিনিময় ভিত্তিক। তিনি জাহাজে থাকাকালেই ভূগোল এবং গণিতে পারদর্শী হয়েছিলেন। 
১৯০২ সালের শুরুতে তিনি মেইন বিশ্ববিদ্যালয়ে ভর্তি হন। সেখান থেকে তিনি ১৯০৬ সালে রসায়নে স্নাতক এবং ১৯০৯ সালে জৈবরসায়নে স্নাতকোত্তর ডিগ্রি অর্জন করেছিলেন। 
রক্তসংবহন সমস্যা এবং ডায়াবেটিসসহ স্বাস্থ্য সমস্যাগুলো ১৯৪৪ সালে কলকোর্ডকে অবসর নিতে বাধ্য করেছিল। ১৯৫০ সালের নভেম্বরে তিনি দীর্ঘদিনের বন্ধু এবং সহকর্মী ফ্রাঙ্ক জে ব্রুনোকে বিয়ে করেছিলেন। ব্রুনো সেন্ট লুইসের ওয়াশিংটন বিশ্ববিদ্যালয়ের ফলিত সমাজবিজ্ঞানের অধ্যাপক ছিলেন এবং জোয়ানাকে বিয়ে করার বেশ কয়েক মাস আগেই তিনি বিপত্নীক হয়েছিলেন।
১৯৫৫ সালে ব্রুনোর মৃত্যুর পরে জোয়ানা কার্ভার কলকোর্ড তার সৎসন্তানের সাথে বসবাস করতে ইন্ডিয়ানা লেবাননে চলে গিয়েছিলেন। ১৯৬০ সালে তিনি স্ট্রোকজনিত কারণে সেখানে মারা যান।
এবারডিন পর্বত

এবারডিন পর্বত কানাডার আলবার্টা প্রদেশের ব্যানফ জাতীয় উদ্যানের লুইস হ্রদ এলাকার অন্তর্গত একটি পর্বত চূড়া। ভৌগোলিক ভাবে পর্বতটি কানাডিয় রকিজের অংশ। এটির নিকটতম পর্বত, দক্ষিণ পশ্চিমে অবস্থিত লেফ্রয় পর্বত। এবারডিন ও হ্যাডো পর্বত একই স্তুপপর্বতের দুইটি চূড়া, তবে চূড়া দুইটি এবারডিন হিমবাহ দিয়ে বিভক্ত।
১৮৯৭ সালে কানাডার ৭ম গভর্নর জেনারেল লর্ড এবারডিনের সম্মানে কানাডার ভূমি জরিপকারি জেমস জোসেফ ম্যাকআর্থার এই পর্বতের নামকরণ করেন। ১৮৯৭ সালের আগে এই পর্বতটি 'হেজেল চূড়া' নামে পরিচিত ছিল, তবে হেজেলের পরিচয় জানা যায়নি। ১৮৯৪ সালে স্যামুয়েল ই এস এলেন, এল এফ ফ্রিসেল এবং ওয়াল্টার ডি উইলকক্স সর্বপ্রথম এই পর্বত আরোহণ করেছিলেন। ১৯১৭ সালে ভি এ ফ্লিন হ্যাডো পর্বত চূড়া হতে এবারডিন হিমবাহে নেমে তুষার ও বরফে আবৃত সরু খাড়ি আরহণ করে এবারডিন পর্বতের চূড়ায় উঠেছিলেন। ১৯৫২ সালে "জিওগ্রাফিকাল নেমস বোর্ড অব কানাডা" এই নামটি আনুষ্ঠানিকভাবে লিপিবদ্ধ করে।
ব্যানফ জাতীয় উদ্যানের অন্যান্য পর্বতের মত এবারডিন পর্বত মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়।
কোপেনের জলবায়ু শ্রেনীবিভাগ অনুযায়ী এবারডিন পর্বত, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ুপ্রবাহ থাকলে -৩০° সেলসিয়াস পর্যন্ত নেমে যায়।
এউগুই পর্বতচূড়া

এউগুই পর্বতচূড়া (; ) কানাডার আলবার্টা ও ব্রিটিশ কলাম্বিয়া প্রদেশের সীমানায় ব্যানফ জাতীয় উদ্যানে অবস্থিত উচ্চতাবিশিষ্ঠ একটি সুচালো পর্বত চূড়া। ফরাসি ভাষায় "এইগুই" মানে 'সুই' বা 'সুচ', এছাড়াও পর্বতারোহণবিদ্যায় পর্বতের সূক্ষ খাড়া চূড়াকে বর্ণনার জন্য 'এইগুই' শব্দটি ব্যবহার করা হয়।
১৯২৫ সালে, আর্থার ও হুইলার এই পর্বতচূড়াটির নামকরণ করেছিলেন। ১৯৫২ সালে, মেন্ডেনহল পরিবারের স্বামী-স্ত্রী মিস্টার ও মিসেস জে ডি মেন্ডেনহল সর্বপ্রথম এই চূড়ায় আরোহণ করেছিলেন।
ব্যানফ জাতীয় উদ্যানের অন্যান্য পর্বতের মত এইগুই পর্বত চূড়া মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়।
কোপেনের জলবায়ু শ্রেনীবিভাগ অনুযায়ী এইগুই পর্বত চূড়া, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ুপ্রবাহ থাকলে -৩০° সেলসিয়াস পর্যন্ত নেমে যায়। এইগুই পর্বত চূড়ায় বারিপাতে জমা পানি পূর্বদিকে মিস্টায়া নদী এবং পশ্চিম দিকে ব্লিবেরি নদীর মূল বা শাখার মাধ্যমে নিষ্কাশিত হয়।
আলেকজান্দ্রা পর্বত

আলেকজান্দ্রা পর্বত কানাডার আলবার্টা ও ব্রিটিশ কলাম্বিয়া প্রদেশের সীমানায় ব্যানফ জাতীয় উদ্যানের উচ্চতা বিশিষ্ঠ একটি বিচ্ছিন্ন পর্বত। ১৯০২ সালে জেমস আউটরাম ও সুইস পর্বতারোহী ও পথপ্রদর্শক ক্রিস্টিয়ান কউফম্যান সর্বপ্রথম এই পর্বতে আরোহণ করেছিলেন। একই বছর জেমস আউটরাম তৎকালীন ব্রিটিশ সম্রাজ্যের রাজা সপ্তম এডওয়ার্ডের স্ত্রী ডেনমার্কের আলেকজান্দ্রা'র নামে এই পর্বতের নামকরণ করেছিলেন।
ব্যানফ জাতীয় উদ্যানের অন্যান্য পর্বতের মত আলেকজান্দ্রা পর্বত মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়।
কোপেনের জলবায়ু শ্রেনীবিভাগ অনুযায়ী আলেকজান্দ্রা পর্বত, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ুপ্রবাহ থাকলে -৩০° সেলসিয়াস পর্যন্ত নেমে যায়।
মাদারগঞ্জ থানা

মাদারগঞ্জ থানা বাংলাদেশের জামালপুর জেলার অন্তর্গত মাদারগঞ্জ উপজেলার একটি থানা।
১৯০৬ সালের ১৫ জুন মাদারগঞ্জ থানা প্রতিষ্ঠিত হয়।
মাদারগঞ্জ উপজেলার ১টি পৌরসভা ও ৭টি ইউনিয়নের প্রশাসনিক কার্যক্রম মাদারগঞ্জ থানার আওতাধীন।
এরোমাঙ্গা সেনসেই

একজন হাই স্কুলের ছাত্র, মাসামুনে ইজুমিকে কেন্দ্র করে এই গল্পটি তৈরি করা হয়েছে, যে লাইট নভেল লিখতে খুব ভালোবাসে। নিজস্ব কোনো অঙ্কনবিদ্যা না থাকায়, সে "এরোমাঙ্গা" ছদ্মনামের এক অচেনা ব্যক্তিকে দিয়ে নিজের উপন্যাসগুলির অলংকরণ করায়। এই ব্যক্তিটি নিরলসভাবে অশ্লীল চিত্র অঙ্কন করতে খুবই ভরসাযোগ্য। নিজের আবেগ আর স্কুলকে সামলানো ছাড়াও মাসামুনেকে তার ছোট্ট সৎবোন, সাগিরি ইজুমির খেয়াল রাখতে হয়। সাগিরি হলো চরিত্রে একজন "হিকিকোমোরি", সে একবছরের ওপরে নিজেকে ঘরে আবদ্ধ করে রেখেছে। সে কোনোদিনও তার কামরা থেকে বেরোয় না এবং মাসামুনেকে দিয়ে তার সমস্ত কাজকর্ম করায়। যদিও মাসামুনে প্রত্যেকবার চেষ্টা করে তার বোনকে ঘর থেকে বাইরে নিয়ে যাওয়ার, কিন্তু সাগিরি কিছুতেই আসতে চায় না। তবে, যেদিন মাসামুনে অসাবধানতাবসত আবিষ্কার করে ফেলে যে তার উপন্যাসগুলির বেনামী অলংকারক আর কেউ নয়, স্বয়ং তার বোন সাগিরি, এই ভাইবোনদের সম্পর্ক বেশ জমজমাট হয়ে যায়।।
লাইট নভেলগুলি লিখেছেন সুকাসা ফুশিমি ও অলংকরণ করেছেন হিরো কানজাকি। আসুকি মিডিয়া ওয়ার্কস "ডেনগেকি বুনকো" মলাটে এই সিরিজের প্রকাশনা শুরু করে এবং ২০১৩ সালের ১০ই ডিসেম্বর এর প্রথম খণ্ডটি বেরোয়। ২০১৯ সালের নভেম্বর মাস পর্যন্ত সিরিজের বারোটি খন্ড প্রকাশিত হয়েছে।।
২০১৪ সালের ২৭শে মে থেকে রিনের দ্বারা চিত্রিত একটি মাঙ্গা সিরিয়ালাইজেশন আসুকি মিডিয়া ওয়ার্কসের "ডেনগেকি দাইওহ" ম্যাগাজিনে প্রকাশিত হওয়া শুরু করে। মাঙ্গাটিকে ২০১৪ সালের ১০ই নভেম্বর থেকে এগারোটি "তানকোবোন" খণ্ডে সংকলিত করা হয়েছে। উত্তর আমেরিকায় ডার্ক হর্স কমিক্স সিরিজটি দত্তাধিকারে নেয়। ২০২০ সালের জুলাই মাসে মাঙ্গাটিকে অস্ট্রেলিয়ার বুকস কিনোকুনিয়া থেকে বাদ দেওয়া হয় কারন অনেকে অভিযোগ জানিয়েছিল যে এটি শিশু পর্নোগ্রাফিকে তুলে ধরেছে।।
২০১৮ সালের ২৭শে জুলাই, "ডেনগেকি দাইওহ" এর সেপ্টেম্বর সংখ্যায় এলফ ইয়ামাদা চরিত্রটিকে কেন্দ্র করে একটি স্পিন অফ মাঙ্গা প্রকাশিত হওয়া শুরু করে।।
রিয়োহেই তাকেশিতার পরিচালিত একটি অ্যানিমে টেলিভিশন সিরিজ শুরু হয়, যেটি লিখেছিলেন তাতসুয়া তাকাহাশি। অ্যানিপ্লেক্স ও শিনিচিরো কাশিওয়াদা কর্তৃক প্রযোজিত এই সিরিজটি এ-ওয়ান পিকচার্স স্টুডিও থেকে প্রস্তুত করা হয়েছিল। ২০১৬ সালের সেপ্টেম্বর মাসে, নিকো নিকো স্ট্রিমের মাধ্যমে এটির মুক্তি ঘোষণা করা হয়। এরপর ২০১৭ সালের ৮ই জানুয়ারি, রিয়োহেই পূর্বাভাস দেয় যে টুইটার এর মাধ্যমে সে আরো অ্যানিমেটার এই সিরিজে নিয়োগ করবে। অ্যানিমেটি সম্প্রচারিত হয় ৯ই এপ্রিল থেকে ২০১৭ সালের ২৫শে জুন পর্যন্ত। ২০১৮ সালে দুটি অরিজিনাল ভিডিও অ্যানিমেশন পর্ব মুক্তি পাওয়ার কথা ছিল, কিন্তু ২০১৯ সালের ১৬ই জানুয়ারি পর্যন্ত তাদের মুক্তিকাল পিছিয়ে আসে। সিরিজের মূল ওপেনিং থিমটি হলো ক্লারিস এর গাওয়া , এবং এন্ডিং থিমটি হলো ট্রাইসেল এর "অ্যাড্রেনালিন!!!"। অষ্টম পর্বে ব্যবহৃত গানটি আকানে ফুজিতার গাওয়া। অ্যানিপ্লেক্স অফ আমেরিকা সিরিজটিকে উত্তর আমেরিকার জন্যে দত্তাধীকারে নেয়।
আন্তর্জাতিক নদীকৃত্য দিবস

১৪ই মার্চ রোজ রবিবার আন্তর্জাতিক নদী কৃত্য দিবস যাকে আরেক ভাবে বলা হয়, আন্তর্জাতিক নদী রক্ষায় করণীয় দিবস। ১৯৯৮ সাল থেকে সারা বিশ্বে দিবসটি পালিত হয়ে আসছে। ১৯৯৭ সালের মার্চে ব্রাজিলের কুরিতিয়া শহরে অনুষ্ঠিত একটি আন্তর্জাতিক সমাবেশ থেকে আন্তর্জাতিক নদী কৃত্য দিবস পালনের সিদ্ধান্ত নেওয়া হয়। নদীর প্রতি মানুষের করণীয় কী, নদী রক্ষায় দায়িত্ব, মানুষের দায়বদ্ধতা কতটুকু; এসব বিষয় স্মরণ করিয়ে দিতে দিবসটি পালনের সিদ্ধান্ত নেওয়া হয়। নদী সম্পর্কে মানুষের মধ্যে সচেতনতা বাড়াতে ও মানুষের মধ্যে নদী ভাবনা তৈরি করতে গ্রীন ভয়েস জন্মলগ্ন থেকে বাংলাদেশের নদী বাংলাদেশের প্রাণ দেশ বাঁচাতে নদী বাঁচান এই স্লোগান নিয়ে কাজ করে যাচ্ছে।
ওয়াপ্টা জলপ্রপাত

ওয়াপ্টা জলপ্রপাত কানাডার ব্রিটিশ কলম্বিয়া প্রদেশের ইয়োহো জাতীয় উদ্যানে অবস্থিত কিকিং হর্স নদীর গতিপথে অবস্থিত একটি জলপ্রপাত। এটি প্রায় ১৮ মিটার (৫৯ ফুট) উঁচু এবং ১০৭ মিটার (৩৫১ ফুট) প্রশস্ত কিকিং হর্স নদীর বৃহত্তম জলপ্রপাত। এর গড় প্রবাহ ৯৬ ঘনমিটার প্রতি সেকেন্ডে (৩,৪০০ ঘনফুট / সে)। ওয়াপ্টা নামটি একটি নাকোদা ভাষার শব্দ থেকে এসেছে যার অর্থ "নদী"।
ওয়াপ্টা জলপ্রপাতে জোসে জিওভান্নি পরিচালিত ১৯৮৩ সালের ফ্রেঞ্চ কানাডিয় চলচ্চিত্র লে রুফিয়ান-এর চিত্রগ্রহণ করা হয়েছিল।
৬৬তম জাতীয় চলচ্চিত্র পুরস্কার (ভারত)

৬৬তম জাতীয় চলচ্চিত্র পুরস্কার অনুষ্ঠানটি ছিল ২০১৮ সালের শ্রেষ্ঠ ভারতীয় চলচ্চিত্রকে সম্মননা দেওয়ার জন্য ২০১৯-এ অনুষ্ঠিত পুরস্কার অনুষ্ঠান। পুরস্কারের ঘোষণা ২০১৯-এর ভারতের সাধারণ নির্বাচনের জন্য দেরিতে হয়।
নাট বল্টু

নাট বল্টু হলো ভারতীয় বাংলা ভাষার একটি হাস্যরসাত্মক অ্যানিমেটেড টেলিভিশন ধারাবাহিক। ছোটদের জন্য নির্মিত পারিবারিক এই ধারাবাহিকটি ২০১৬ সাল থেকে নিয়মিত সনি আট টেলিভিশন চ্যানেলে সম্প্রচারিত হয়।
"নাট বল্টু" ধারাবাহিকটি নাট ও বল্টু নামের দুই শিশুর ঘটনা এবং কার্যকলাপের উপর ভিত্তি করে নির্মিত হয়েছে, যাদের বয়স প্রায় ১০ বছর। তারা দুইজন দুষ্টু, সেই সাথে একজন মোটা ও একজন চিকন; যারা ভালো এবং খারাপ সময়ে একে অপরের পাশাপাশি থাকে। তারা সবসময় অন্যদের সমস্যা সমাধানের জন্য স্বেচ্ছাসেবক হিসেবে কাজ করে, কিন্তু ব্যক্তিত্ব এবং অনন্য চিন্তার কারণে তারা সবসময়ই কিছু ঝামেলায় পড়ে। অবশেষে তাদের বন্ধুত্ব, সততা এবং বিশ্বাস সব সমস্যা সমাধানে সাহায্য করে।
এখন পর্যন্ত ধারাবাহিকটির ৯০৮টি পর্ব সম্প্রচারিত হয়েছে।
বনগাঁ কুমুদিনী উচ্চ বালিকা বিদ্যালয়

বনগাঁ কুমুদিনী উচ্চ বালিকা বিদ্যালয় পশ্চিমবঙ্গের বনগাঁয় অবস্থিত একটি শিক্ষাপ্রতিষ্ঠান। বিদ্যালয়টি পশ্চিমবঙ্গ মধ্য শিক্ষা পর্ষদ এবং পশ্চিমবঙ্গ উচ্চমাধ্যমিক শিক্ষা সংসদ-এর আওতাভুক্ত। এখানে প্রায় তিন হাজার শিক্ষার্থী অধ্যয়ন করে।
বনগাঁ কুমুদিনী উচ্চ বালিকা বিদ্যালয় ১৯২১ সালে ঔপনিবেশিক সময়ে প্রতিষ্ঠিত হয়েছিল। বিদ্যাসাগরের মতাদর্শ নিয়ে ললিত মোহন বন্দ্যোপাধ্যায় নারী শিক্ষার প্রচার প্রসারে এটি প্রতিষ্ঠা করেন।
১৯৫২ সালে এই প্রতিষ্ঠানটি তার অগ্রগতি অব্যাহত রাখে এবং এম.ই জুনিয়র হাই স্কুল থেকে মাধ্যমিক বিদ্যালয় হিসেবে উন্নীত হয়। ১৯৭৮ সালে এই প্রতিষ্ঠানটি উচ্চ মাধ্যমিক বিদ্যালয়ে উন্নীত হয়েছে।
বিভিন্ন বয়সের শিক্ষাবিদদের প্রচেষ্টায় এই প্রতিষ্ঠানটি কেবলমাত্র অবকাঠামোগত সুযোগ-সুবিধা নয়, বনগাঁ ও এর আশেপাশের শিক্ষার প্রচারেও প্রসার লাভ করেছে।
শিক্ষাপ্রতিষ্ঠানটি শহরের কেন্দ্রস্থলে, বাটারমোড়, যশোর রোড, বনগাঁও, ২৪ পরগনায় অবস্থিত। এখন এটি সাদা রঙের তিনতলা ভবন আছে। বিদ্যালয়টি যশোর রাস্তার ঠিক পাশেই। বিদ্যালয়ের ক্যাম্পাসটি ইউ-আকারের ভবন দ্বারা বেষ্টিত। ডানদিকে অফিস কক্ষ। অফিস কক্ষের পাশেই প্রধান শিক্ষিকার কেবিন রয়েছে। শিক্ষার্থীদের জন্য প্রায় ৩৮টি শ্রেণিকক্ষের ব্যবস্থা আছে। বিদ্যালয়ের মাঠের শেষে শিক্ষার্থী ও শিক্ষকদের জন্য একটি ক্যান্টিন রয়েছে। 
এখানে থাকা ল্যাবরেটরিগুলি হল- পদার্থ বিজ্ঞানের ল্যাব, রসায়ন ল্যাব, ভূগোল ল্যাব এবং কম্পিউটার ল্যাব। 
সারা বছর বিভিন্ন সাংস্কৃতিক প্রোগ্রামের ব্যবস্থা করার জন্য প্রথম তলায় একটি বড় হল রুম রয়েছে। অভিভাবক সভা, বিভিন্ন প্রতিযোগিতাও এখানে হয়। হলরুমটি বিভিন্ন ব্যক্তিদের ছবি সহ চিত্রিত করা হয়েছে - যেমন রবীন্দ্রনাথ ঠাকুর, স্যার সি ভি ভি রমন, কাজী নজরুল ইসলাম, বিবেকানন্দ, মাদার তেরেসা, মেঘনাদ সাহা, প্রফুল্ল সিএইচ। সেন, রাজা রাম মোহন রায়, পণ্ডিত ঈশ্বর চন্দ্র বিদ্যাসাগর।
স্তরায়িত মাখা ময়দার তাল

স্তরায়িত মাখা ময়দার তাল () এক ধরনের রান্নার প্রস্তুতিমূলক উপাদান যাতে বহুসংখ্যক মাখা ময়দার তালের স্তর একে অপরের থেকে মাখন দ্বারা পৃথক থাকে। ময়দার তালের মধ্যে মাখন রেখে বারংবার ভাঁজ করে ও বেলে এটি প্রস্তুত করা হয়। কিছু কিছু স্তরায়িত মাখা ময়দার তালে আশিটির বেশি স্তর থাকতে পারে। বদ্ধ উনুনে সেঁকার সময় মাখনের ভেতরে অবস্থিত পানি বাষ্পীভূত হয়ে সম্প্রসারিত হয় ফলে ময়দাল তালটি ফুলে ওঠে ও স্তরগুলি একে অপরের থেকে আলাদা হয়ে যায়। একই সময় মাখনের স্নেহ পদার্থগুলি ময়দার তালটিকে ভেতর থেকে ভাজতে থাকে। পরিণামে একটি হালকা, ঝুরঝুরে খাদ্য উৎপন্ন হয়। স্তরায়িত মাখা ময়দার তালের কিছু উদাহরণ হল:
বাহু

মানব শারীরবিদ্যায় বাহু হলো স্কন্ধসন্ধি এবং কনুই সন্ধির মধ্যবর্তী ঊর্ধ্বাঙ্গের অংশবিশেষ। সাধারণ অর্থে হাত-সহ সম্পূর্ণ ঊর্ধ্বাঙ্গকে বাহু বলা হয়। বাহুকে তিনটি অংশে ভাগ করা হয়েছে। অংশ তিনটি হলো ঊর্ধ্ববাহু, অগ্রবাহু ও হাত। ঊর্ধ্ববাহু কাঁধ থেকে কনুই পর্যন্ত বিস্তৃত এবং অগ্রবাহু কনুই থেকে হাত পর্যন্ত প্রসারিত। শারীরতাত্ত্বিক সংজ্ঞানুসারে বক্ষ-অস্থিচক্রসহ ঊর্ধ্বাঙ্গের হাড় ও মাংশপেশির সম্পূর্ণ অংশই হলো বাহু। লাতিন শব্দ "ব্র্যাকিয়াম" () দ্বারা পুরো বাহু বা উর্ধ্ববাহুকে বোঝায়।
 বাহুর তিনটি লম্বা হাড়ের একটি হলো হিউমেরাস। এটি কাঁধের সন্ধিতে স্ক্যাপুলার সাথে এবং কনুই সন্ধিতে বাহুর অন্যান্য লম্বা হাড় তথা আলনা ও রেডিয়াসের সাথে সংযুক্ত হয়। কনুই হলো হিউমেরাসের শেষ প্রান্ত এবং রেডিয়াস ও আলনার শেষ প্রান্তের মধ্যে গঠিত একটি জটিল সন্ধি। 
হিন্দু, বৌদ্ধ ও মিশরীয় আইকনোগ্রাফিতে সার্বভৌম শক্তির চিত্র তুলে ধরার জন্য বাহু প্রতীক ব্যবহার করা হয়। হিন্দু ঐতিহ্যে দেবতাদেরকে বিভিন্ন বাহু দিয়ে চিত্রিত করা হয় যা তাদের ক্ষমতার নির্দিষ্ট প্রতীক বহন করে।
পশ্চিম আফ্রিকায়, বাম্বারা আত্মার প্রতীক হিসেবে অগ্রবাহু ব্যবহার করে, যা ঈশ্বর এবং মানুষের মধ্যে একটি যোগসূত্র।
"কিউবিটাল ফোসা" ভেনেপাংচার এবং রক্তচাপ পরিমাপের জন্য গুরুত্বপূর্ণ ভূমিকা পালন করে।
করোনারি ধমনীর বাইপাস সার্জারির প্রয়োজন হলে বাহু থেকে শিরা নেওয়া যেতে পারে।
স্বাস্থ্যকর খাদ্যাভ্যাস

স্বাস্থ্যকর খাদ্যাভ্যাস বলতে সেই ধরনের খাদ্যাভ্যাসকে বোঝায় যা সামগ্রিকভাবে সুস্বাস্থ্য বজায় রাখতে বা স্বাস্থ্যের উন্নতি সাধনে সহায়তা করে। স্বাস্থ্যকর খাদ্যাভাস দেহে অত্যাবশ্যক পুষ্টি যেমন তরল, বৃহৎ পুষ্টি উপাদানসমূহ, অণু উপাদানসমূহ এবং পর্যাপ্ত খাদ্য শক্তির যোগান দেয়।
স্বাস্থ্যকর খাদ্যাভ্যাস অপুষ্টি থেকে সুরক্ষা প্রদান করে, এবং অ-সংক্রামক রোগব্যাধি যেমন বহুমূত্র রোগ, হৃদরোগ, সন্ন্যাসরোগ বা স্ট্রোক ও কর্কটরোগ (ক্যানসার) প্রতিরোধে সাহায্য করে। অস্বাস্থ্যকর খাদ্যাভ্যাস ও শারীরিক কর্মকাণ্ডের অভাব বিশ্বব্যাপী স্বাস্থ্য ঝুঁকির প্রধানতম দুই কারণ। স্বাস্থ্যকর খাদ্যাভ্যাস অনুসরণ জীবনের প্রথমভাগেই শুরু করতে হয়। শিশুকে মায়ের বুকের দুধ খাওয়ালে তার সুস্থ বিকাশ ঘটে, তার ধীশক্তির বিকাশ হয় এবং দীর্ঘমেয়াদী স্বাস্থ্য সুবিধা যেমন মেদবহুল হবার এবং পরবর্তী জীবনে অ-সংক্রামক রোগে আক্রান্ত হবার ঝুঁকি হ্রাস পায়।
স্বাস্থ্যকর খাদ্যাভ্যাসে ফল, শাকসবজি, আছাঁটা শস্যদানা থাকে এবং প্রক্রিয়াজাত খাদ্য ও মিষ্টকৃত পানীয় থাকে না বললেই চলে। স্বাস্থ্যকর খাদ্যাভ্যাসের প্রয়োজনগুলি বিভিন্ন ধরনে উদ্ভিজ্জ ও প্রাণীজ খাদ্য থেকে মেটানো যেতে পারে, তবে যারা পূর্ণ নিরামিষাশী খাদ্যাভ্যাস অনুসরণ করেন, তাদের জন্য ভিটামিন বি-১২ নামক খাদ্যপ্রাণের জন্য অ-প্রাণীজ উৎসের প্রয়োজন হয়। বিভিন্ন দেশের স্বাস্থ্য, চিকিৎসা ও সরকারী সংগঠন, প্রতিষ্ঠান ও সংস্থাগুলি জনগণকে স্বাস্থ্যকর খাদ্যগ্রহণের ব্যাপারে সচেতন করার উদ্দেশ্যে পুষ্টি নির্দেশিকা প্রকাশ করে থাকে। কোনও কোনও দেশে প্রক্রিয়াজাত খাদ্যের মোড়কে পুষ্টি তথ্যছক লাগানো বাধ্যতামূলক করা হয়েছে, যাতে ভোক্তারা স্বাস্থ্যের কথা মাথায় রেখে উপাদান বুঝে খাদ্য নির্বাচন করতে পারেন।
বিশ্ব স্বাস্থ্য সংস্থা জনসমষ্টি ও ব্যক্তি পর্যায়ে নিম্নোক্ত পাঁচটি সুপারিশ প্রদান করেছে:
বিশ্ব স্বাস্থ্য সংস্থার বিবৃতি অনুযায়ী অপর্যাপ্ত পরিমাণে শাকসবজি ও ফল খাদ্য হিসেবে গ্রহণ বিশ্বব্যাপী ২.৮৫% মৃত্যুর কারণ।
বিশ্ব স্বাস্থ্য সংস্থার অন্যান্য কিছু সুপারিশ হল:
ম্যারি কসগ্রেভ

ম্যারি কসগ্রেভ ( ১৮৭৭ – ১৭ নভেম্বর ১৯৪১) ছিলেন একজন আইরিশ সমাজসেবিকা এবং স্থানীয় রাজনীতিবিদ। তার প্রকৃত নাম ছিল ম্যারি জোসেফিন ডেলি।
ম্যারি কসগ্রেভ আনুমানিক ১৮৭৭ সালের দিকে কাউন্টি কিলডেয়ারের নাসে জন্মগ্রহণ করেছিলেন। তিনি ছিলেন জেমস উইলিয়াম এবং জেন ডেলির কন্যা। তিনি নাসের সেন্ট মেরি কনভেন্টে অংশ নিয়েছিলেন এবং লেডি লিটারেচার ইন আর্টস বা এলএলএ ডিগ্রি অর্জনের জন্য সেন্ট অ্যান্ড্রুজ বিশ্ববিদ্যালয়ে গিয়েছিলেন।
১৯০১ সালের জুলাইয়ে তিনি আইনজীবী ও সাংবাদিক মরিস জোসেফ কসগ্রেভকে বিয়ে করেছিলেন। 
১৯২২ সালে তিনি র‍্যাথমাইন্স নগর জেলা পরিষদে নির্বাচিত হয়েছিলেন। তিনি ১৯৩৩ সালে ডাবলিন কর্পোরেশনের সদস্য হয়ে তার মৃত্যুর আগ পর্যন্ত সেখানে দায়িত্ব পালন করেছিলেন। কর্পোরেশনে তার কাজের অংশ হিসাবে তিনি ছোট ছোট শিশুদের জন্য চিভার্সটাউন কনভেলসেন্ট হোম, জাতীয় শিশু হাসপাতাল কমিটি, ডাবলিনের শিশু কল্যাণ কমিটি, ডাবলিন নগর বৃত্তিমূলক শিক্ষা কমিটি এবং আবাসন কমিটি সহ বেশ কয়েকটি কমিটিতে জড়িত হয়েছিলেন।
১৯৩০ সাল পর্যন্ত তিনি কাউন্টি লাইব্রেরি, ডাবলিন কাউন্টি কাউন্সিল এবং মীথ হাসপাতাল কমিটির সভাপতি হিসাবে দায়িত্ব পালন করেছিলেন। তিনি সিভিক্স ইনস্টিটিউটের সাথেও জড়িত ছিলেন। আইরিশ নারী নাগরিক সমিতির একজন সক্রিয় সদস্য হিসাবে তিনি এই পদে অধিষ্ঠিত হয়েছিলেন। আন্তর্জাতিক কংগ্রেসে তিনি আয়ারল্যান্ডের জাতীয় কাউন্সিলের প্রতিনিধি ছিলেন। ১৯৪১ সালের ১৭ নভেম্বর ডাবলিনের কাওপার গার্ডেন্সের ১৭ পার্ক ড্রাইভের উডসাইডের নিজ বাড়িতে তার মৃত্যু হয়েছিল।
স্পোরোপোলেনিন

স্পোরোপোলেনিন সবচেয়ে রাসায়নিকভাবে নিষ্ক্রিয় জৈবিক পলিমারসমূহের মধ্যে অন্যতম। এটি উদ্ভিদ স্পোর এবং পরাগ রেণুর কঠিন বহিঃস্থ (এক্সাইন) আবরণেের একটি প্রধান উপাদান। এটা রাসায়নিকভাবে খুবই স্থিতিশীল এবং সাধারণত মাটি এবং পলিজাতীয় মাটির মধ্যে ভালো সংরক্ষিত হয়। এক্সাইন স্তর প্রায়ই প্রতিটি প্রজাতির জন্য নির্দিষ্ট প্যাটার্নে জটিলভাবে ভাস্কর্যিত থাকে। অতীতে উদ্ভিদ এবং ছত্রাক জনসংখ্যা সম্পর্কে প্যালিনোলজিস্টদের (উদাহরণস্বরূপঃ হ্রদ থেকে উদ্ধার করা জৈবিক নমুনা ) সম্পর্কে প্রয়োজনীয় তথ্য প্রদান করে থাক । জীবাশ্মবিজ্ঞানের ক্ষেত্রেও স্পোরোপোলেনিনের ব্যবহার খুঁজে পাওয়া গেছে । স্পোরোপোলেনিন এছাড়াও সবুজ শৈবালের বেশ কয়েকটি শ্রেণীর কোষঝিল্লিতে পাওয়া যায়। যার মধ্যে রয়েছে ফিকোপেল্টস (একটি উলভোফিসিয়ান) এবং ক্লোরেলা।
স্পোর বিভিন্ন পরিবেশগত উপাদান দ্বারা বিক্ষিপ্ত হয়, যেমনঃ বাতাস, পানি, প্রাণী ইত্যাদি । যদি পরিস্থিতি উপযুক্ত হয় তবে পরাগরেণু এবং স্পোরের স্পোরোপোলেনিন-গর্ভবতী দেয়াল শত শত কোটি বছর ধরে জীবাশ্ম হিসেবে সংরক্ষিত থাকতে পারে। যেহেতু স্পোরোপোলেনিন জৈব এবং অজৈব রাসায়নিক দ্বারা রাসায়নিকভাবে ক্ষয় হয় না ।
স্পোরোপোলেনিন এর রাসায়নিক গঠন দীর্ঘদিন ধরে এনজাইম এবং শক্তিশালী রাসায়নিক বিক্রিয়ক দ্বারা অস্বাভাবিক অক্ষত থাকা , রাসায়নিক স্থিতিশীলতা এবং প্রতিরোধের কারণে অস্পষ্ট রয়ে গেছে। বিশ্লেষণ উন্মোচন করেছে যে এটি বায়োপলিমারের একটি মিশ্রণ , যার মধ্যে প্রধানত দীর্ঘ-শিকলবিশিষ্ট ফ্যাটি এসিড, ফিনাইলপ্রোপানয়েড, ফেনোলিক এবং ক্যারোটিনয়েডের চিহ্ন রয়েছে। ট্রেসার পরীক্ষায় দেখা গেছে যে ফেনিলানিন স্পোরোপোলেনিন গঠনের একটি প্রধান উপাদান , কিন্তু অন্যান্য কার্বন উৎসও এর গঠনে অবদান রাখে। এটা সম্ভবত হতে পারে যে, স্পোরোপোলেনিন বিভিন্ন পূর্ববর্তী থেকে উদ্ভূত যা রাসায়নিকভাবে একটি শক্ত কাঠামো গঠন করতে রাসায়নিকভাবে সংযুক্ত। ২০১৯ সালে এমআইটির গবেষকরা থিওসিডোলিসিসের অবক্ষয় এবং কঠিন-অবস্থা এনএমআর-এর মাধ্যমে পাইন গাছের স্পোরোপোলেনিন এর আণবিক গঠন নির্ধারণ করেছেন। 
ইলেকট্রন মাইক্রোস্কোপি দেখায় যে পরাগধানীর মধ্যে বিকাশমান পরাগ রেণুকে ঘিরে ট্যাপেটাল কোষ রয়েছে, যাতে একটি অত্যন্ত সক্রিয় ক্ষরণকারী সিস্টেম আছে যা লাইপোফিলিক গ্লোবিউল ধারণ করে। এই গ্লোবিউলগুলিতে স্পোরোপোলেনিন প্রিকার্সর থাকতে পারে বলে মনে করা হয়। পরাগ বিকাশের রাসায়নিক প্রতিরোধক এবং অনেক বন্ধ্যা পুরুষ মিউট্যান্ট ট্যাপেটাল কোষ দ্বারা নিসৃত এই গ্লোবিউলসমূহের উপর প্রভাব ফেলে থাকে ।
ক্যারেন কান্ট্রিম্যান-রোসওয়ার্ম

ক্যারেন আইরিন কান্ট্রিম্যান-রোসওয়ার্ম (জন্ম ৫ জুন, ১৯৮০) একজন আদি আমেরিকান (ব্ল্যাকফুট) সমাজকর্মী, অধ্যাপিকা এবং শিক্ষায়তনিক প্রশাসিকা। তিনি মানব পাচার এবং অন্যান্য শোষণ প্রতিরোধ ও গবেষণা সম্পর্কিত বিষয়ে একজন বিশেষজ্ঞ। তিনি উইচিটা স্টেট ইউনিভার্সিটিতে সমাজকর্মের সহযোগী অধ্যাপিকা এবং টিউইচিটা স্টেট ইউনিভার্সিটির মানব পাচার প্রতিরোধ কেন্দ্রের (সিসিটিটি) প্রতিষ্ঠাতা ও নির্বাহী পরিচালিকা ছিলেন।
তাঁর ১৩ বছর বয়সে তাঁর মা মারা গিয়েছিলেন। এর পরের কৈশোর অবস্থা তিনি রাস্তাঘাটে, পালিত গৃহে এবং শিশুনিবাসে একরকম এলোপাতাড়িভাবে কাটিয়েছিলেন। সাধারণ শিক্ষা সমাপ্তি শেষে এবং রাষ্ট্রীয় মুক্তির পরে তিনি একটি শিশুনিবাসে সমকক্ষ উপদেষ্টা হিসাবে কাজ শুরু করেছিলেন। প্রসঙ্গত তিনি নিজেও শৈশবে এই শিশুনিবাসে বড় হয়েছিলেন।
কান্ট্রিম্যান-রোসওয়ার্ম উইচিটা স্টেট বিশ্ববিদ্যালয় থেকে ২০০৫ সালে সমাজকর্মে স্নাতক, ২০০৬ সালে সমাজকর্মে স্নাতকোত্তর এবং ২০১২ সালে সামাজিক মনোবিজ্ঞানে ডক্টরেট ডিগ্রি অর্জন করেছিলেন। 
কান্ট্রিম্যান-রোসওয়ার্ম স্ট্রিট আউটরিচ সার্ভিসে সমকক্ষ উপদেষ্টা হিসাবে কাজ শুরু করেছিলেন এবং এর পর থেকে তিনি যুব কর্মসূচি, সম্প্রদায় সংগঠিতকরন কর্মসূচি, একজন থেরাপিস্ট এবং দুর্বল জনগোষ্ঠীর পক্ষে উকিল হিসাবে সারা দেশে কাজ করেছেন। বর্তমানে তিনি উইচিটা স্টেট ইউনিভার্সিটি স্কুল অফ সোশ্যাল ওয়ার্কে একজন স্থায়ী সহযোগী অধ্যাপিকা এবং উইচিটা স্টেট ইউনিভার্সিটির মানব পাচার প্রতিরোধ কেন্দ্রের প্রতিষ্ঠাতা নির্বাহী পরিচালক হিসাবে কাজ করছেন। 
কান্ট্রিম্যান-রোসওয়ার্মের সাম্প্রতিক বেশিরভাগ কাজই ক্যানসাস এবং সমগ্র যুক্তরাষ্ট্রে যৌন-পাচার থেকে বেঁচে যাওয়াদের পক্ষে সমর্থন যুগিয়েছে, যারা অন্যায়ভাবে অপরাধের শিকার হয়েছিল।
সীতা কোলম্যান-কামুলা

সীতা কোলম্যান-কামুলা একজন ভারতীয় রসায়নবিদ, পরিবেশবিদ এবং উদ্যোক্তা। প্লাস্টিক বিকাশকারী পেট্রোকেমিক্যাল শিল্পে ২৫ বছর ধরে কাজ করার পরে, ২০০৫ সালে তিনি একটি পরিবেশগত পরামর্শদাতা সংস্থা শুরু করেছিলেন। তাঁর সংস্থাটি শিল্প-পরিবেশ ও পণ্যের জীবনচক্রের মূল্যায়নের দিকে মনোনিবেশ করে; যাতে সেগুলো এমন প্রক্রিয়ায় তৈরি করা যায় যে, যেগুলি পরিবেশের উপর বর্জ্যের প্রভাব সম্পর্কে সচেতন থাকবে।
সীতা কোলম্যান-কামুলা ভারতে জন্মগ্রহণ করেছিলেন এবং তিনি ভারতের হায়দ্রাবাদ ওসমানিয়া বিশ্ববিদ্যালয় স্নাতকোত্তর পর্যায়ে পড়াশোনা করেছিলেন। তিনি অ্যালাবামার অবার্ন বিশ্ববিদ্যালয় থেকে জৈব রসায়নে পিএইচডি করতে গিয়েছিলেন এবং প্রিন্সটন বিশ্ববিদ্যালয়ে স্নাতকোত্তর গবেষণা করেছিলেন। তিনি ন্যাটো ফেলোশিপ পেয়েছিলেন এবং আমস্টারডাম বিশ্ববিদ্যালয়ে অতিরিক্ত পড়াশোনা শেষ করেছিলেন। ১৯৭৮ সালে তাঁকে আমস্টারডামের রয়্যাল ডাচ শেলে গবেষক হিসাবে নিয়োগ দেওয়া হয়েছিল এবং সেখানে তিনি ১৯৮৮ সাল পর্যন্ত কাজ করেছিলেন।
২০০৫ সালে কোলম্যান-কামুলা বাজেল ছেড়ে চলে যান এবং সিম্পলি সাস্টেইন নামে একটি পরামর্শদাতা সংস্থা প্রতিষ্ঠা করেছিলেন, যার লক্ষ্য ছিল আরও অধিক টেকসই মডেলে ব্যবসায়ের পরামর্শ দেওয়া। সেই সময়ে ভারতে ভ্রমণের পরে, কোল ম্যান-কামুলা বুঝতে পেরেছিলেন তিনি যে প্লাস্টিক বিকাশে সহায়তা করেছেন সেটা পরিবেশকে নেতিবাচকভাবে প্রভাবিত করছে। একজন উদ্ভাবক এবং পরিকল্পক হিসাবে এসব প্লাস্টিক অব্যবহারযোগ্য ও বর্জ্যে পরিণত হওয়ার পরে কি হতে পারে তা তিনি বিবেচনা করেননি। বর্তমানে তিনি সংস্থাগুলোকে পরামর্শ দিয়ে যাচ্ছেন যাতে সেগুলো পরিবেশ রক্ষা, বর্জ্যনিষ্পত্তি এবং পুনর্ব্যবহারের ক্ষেত্রে আরো অধিক সচেতন ও উদ্যোগী হয়। তিনি "শিল্প বাস্তুবিজ্ঞান"কে উৎসাহিত করেন এবং পরামর্শ দেন যে পণ্যের মূল্য বৃদ্ধি ও পরিবেশের উপর নেতিবাচক প্রভাব হ্রাস করার উপায় হিসাবে কর্পোরেট সংগঠন যেন পণ্যের জীবনচক্রের উপরে পরিবেশের প্রভাব মূল্যায়ন করে। তিনি ডাউ কেমিক্যাল কোম্পানির অতিরিক্ত টেকসই উপদেষ্টা পরিষদ এবং অন্যান্য কর্পোরেট সংগঠনের সাথে কাজ করেন।
মির্থা কলোন

মির্থা কলোন (জন্ম ১৮ মে, ১৯৫১) হলেন হন্ডুরাসে জন্মগ্রহণকারী একজন গ্যারিফুনা সক্রিয়কর্মী ও সমাজকর্মী। তিনি দ্য ব্রংক্‌সে থাকা ক্যারিবীয় অভিবাসীদের সহায়তা করেছিলেন এবং পাশাপশি এইচআইভি প্রতিরোধ, যৌন শিক্ষা ও সাংস্কৃতিক সংরক্ষণের বিষয়ে কাজ করার জন্য প্রায়শই ভ্রমণ করতেন। ২০১২ সালে নিউইয়র্কে থাকা আফ্রিকান অভিবাসীদের প্রতি তাঁর পরিষেবার জন্য নিউইয়র্ক রাজ্য আইনসভা থেকে স্বীকৃতি পেয়েছিলেন।
মির্থা কলোন ১৯৫১ সালের ১৮ মে হন্ডুরাসের কলোন ডিপার্টমেন্টের ক্যারিবীয় উপকূলের ট্রুজিলোতে জন্মগ্রহণ করেছিলেন। তিনি গ্যারিফুনা সম্প্রদায়ের অন্তর্গত।
১৯৬২ সালে তাঁর বড় বোন দ্য ব্রংক্সে চলে গিয়েছিলেন, সেখানে গ্যারিফুনা সম্প্রদায়ের একটি বিশাল প্রবাসী গোষ্ঠী বসবাস করত। ১৯৬৮ সালে সেই বোন কলোনকে নিজের সাথে নিয়ে যাওয়ার প্রক্রিয়া শুরু করেছিলেন।
নিউ ইয়র্ক সিটিতে পৌঁছে কলোন একটি ব্রুকলিনের একটি পোশাক উৎপাদন কারখানায় কাজ শুরু করেছিলেন। তাঁর দ্বিতীয় সন্তানের জন্মের পরে তিনি স্কুলে ফিরে আসার জন্য দৃঢ় প্রতিজ্ঞ হয়ে উঠেছিলেন। তিনি হোস্টোস কমিউনিটি কলেজের জেনারেল এডুকেশনাল ডেভলপমেন্ট (জিইডি) প্রোগ্রামে ভর্তি হয়েছিলেন এবং ১৯৮৪ সালে সেখান থেকে সনদপত্র অর্জন করেছিলেন। তাঁর কাজের সময়সূচীর সাথে দ্বন্দ্বের কারণে, তিনি হোস্টোস ছেড়ে চলে গিয়েছিলেন এবং বোরিকুয়া কলেজের সামাজিক পরিষেবা কোর্সে ভর্তি হয়েছিলেন।
২০১২ সালে তিনি নিউইয়র্ক স্টেটস আউটস্ট্যান্ডিং সার্ভিং হিউম্যানিটি পুরস্কার পেয়েছিলেন। স্বাস্থ্যসেবা ছাড়াও তিনি গ্যারিফুনা জনসংখ্যার মধ্যে যোগাযোগ উন্নতি করার জন্য নেটওয়ার্ক তৈরিতে সাংস্কৃতিক অনুষ্ঠানের প্রচার করেছেন। মেয়র মাইকেল ব্লুমবার্গের সাথে ২০১০ সালের সম্প্রদায় বৈঠকটি ছিল এরকমই একটি অনুষ্ঠান। অন্যান্য অনুষ্ঠানের মধ্যে রয়েছে ২০১৪ সালে দ্য ব্রংক্সে অনুষ্ঠিত গ্যারিফুনা নেশন সামিট এবং বার্ষিক স্পনসরিত মিস গ্যারিফুনা প্রদর্শনী। নিউইয়র্কে কাজ ছাড়াও তিনি সেন্ট্রাল আমেরিকান নিগ্রো অর্গানাইজেশনের () সভাপতির দায়িত্ব পালন করেছিলেন, যা ১৯৯৯ সালে মধ্য আমেরিকায় থাকা আফ্রিকান অভিবাসীদের সমস্যাদি সমাধানের নিমিত্তে যোগাযোগ ব্যবস্থা উন্নত করার জন্য সংগঠিত হয়েছিল।
এড্রিস অ্যালেন

এড্রিস এলেইন অ্যালেন ( ট্রটম্যান; ১৯ এপ্রিল ১৯০৯ – ১৬ মে, ১৯৯৫) ছিলেন একজন জ্যামাইকান সমাজকর্মী, রাজনৈতিক ব্যক্তিত্ব এবং নারী অধিকারের উকিল। শৈশব থেকেই, তিনি সমাজসেবা শুরু করেছিলেন এবং বিয়ের আগে বেশ কয়েকটি প্রতিষ্ঠানে কেরানী হিসাবে কাজ করেছিলেন। তিনি জ্যামাইকা অল আইল্যান্ড টেলিফোন সার্ভিসের প্রথম টেলিফোন অপারেটর ছিলেন। সম্রাট ষষ্ঠ জর্জ তাঁর স্বামী আফ্রিকান বংশোদ্ভূত জ্যামাইকান স্যার হ্যারল্ড অ্যালেনেকে নাইটহুড সম্মাননায় ভূষিত করেছিল। হ্যারল্ডের স্ত্রী হিসাবে তিনি তাৎক্ষণিক তারকা বলে গিয়েছিলেন। তিনি প্রায়শই স্বামীর সাথে ভ্রমণে যেতেন এবং তাঁর সচিবের দায়িত্বও পালন করেছিলেন। জ্যামাইকা ফেডারেশন অব উইমেনের (জেএফডাব্লু) প্রতিষ্ঠাতা সদস্যসহ তিনি ১৯৫৯ থেকে ১৯৬২ সাল পর্যন্ত এবং ১৯৭১ থেকে ১৯৭৬ সাল পর্যন্ত এর সভাপতি এবং ১৯৭৬ সাল থেকে ১৯৯৫ সালে তার মৃত্যুর আগ পর্যন্ত প্রেসিডেন্ট হিসাবে দায়িত্ব পালন করেছিলেন।
এড্রিস এলেইন ট্রটম্যান ১৯৯৯ সালের ১৯ এপ্রিলে জ্যামাইকার ব্রিটিশ রাজ কলোনীতে সেন্ট ক্যাথেরিন প্যারিশের লিনস্টেডে অ্যালিস ও রবার্ট হেনরি ট্রটম্যান দম্পতির ঘরে জন্মগ্রহণ করেছিলেন। তিনি বড় হয়ে লিনস্টেডে পড়াশোনা করেছিলেন। তারপরে তিনি কিংস্টনে চলে গিয়েছিলেন, সেখানে গিয়ে শুকনো সামগ্রীর দোকান শেরলক অ্যান্ড স্মিথের কেরানি হিসাবে কর্মজীবন শুরু করেছিলেন।
১৯৪২ সালে তাঁর স্বামী যখন ব্রিটিশ সাম্রাজ্যের অফিসার হিসাবে সম্মানিত হন, তখন তাঁকে সেন্ট অ্যান্ড্রু প্যারিশের জাস্টিস অফ দ্য পিস নির্বাচিত করা হয়েছিল। ১৯৪৪ সালের দিকে তিনি গভর্নর জন হ্যাগিন্সের স্ত্রী লেডি মলি হ্যাগিন্সের সাথে জ্যামাইকা ফেডারেশন অব উইমেনে (জেএফডাব্লিউ) প্রতিষ্ঠাতা সদস্যদের একজন হিসাবে যোগ দিয়েছিলেন।
লেডি অ্যালেন জ্যামাইকার কিংস্টনের নাটল মেমোরিয়াল হাসপাতালে ১৯৯৫ সালের ১৬ই মে মৃত্যুবরণ করেছিলেন। স্যার হ্যারল্ড এবং লেডি অ্যালেনের দলিলগুলো তিনি লুইজিয়ানার নিউ অরলিন্সের অ্যামিস্টাড গবেষণা কেন্দ্রকে দান করেছিলেন। তাদের দলিলাদির মাইক্রোফিল্ম অনুলিপিগুলি একই সাথে জ্যামাইকা ইনস্টিটিউট, জ্যামাইকান ন্যাশনাল আর্কাইভস এবং ওয়েস্ট ইন্ডিজ বিশ্ববিদ্যালয়কে দান করা হয়েছিল।
সামাজিক দায়বদ্ধতা

সামাজিক দায়বদ্ধতা একটি নৈতিক পরিকাঠামো যা অনুযায়ী প্রতিটি ব্যক্তির অন্যান্য ব্যক্তি ও সংগঠনসমূহের সাথে একত্রে কাজ করা উচিত যাতে বৃহত্তর সমাজের লাভ হয়। প্রতিটি ব্যক্তিই অর্থনীতি ও বাস্তুতন্ত্রগুলির মধ্যকার সাম্যাবস্থা বজায় রাখার জন্য সামাজিকভাবে দায়বদ্ধ। বস্তুগত দৃষ্টিকোণ থেকে অর্থনৈতিক উন্নয়ন এবং সমাজ ও পরিবেশের কল্যাণের মধ্যে এক ধরনের আপোসরফামূলক ভারসাম্য (Trade-off) থাকতে পারে। তবে এই মতটির বিরুদ্ধে বিগত দশকগুলিতে বহুসংক্যক প্রতিবেদন প্রকাশিত হয়েছে। সামাজিক দায়বদ্ধতা বলতে এই দুইয়ের মধ্যে ভারসাম্য বজায় রাখাকে বোঝায়। এটি শুধু ব্যবসায়িক প্রতিষ্ঠানসমূহই নয়, বরং পরিবেশের উপর প্রভাব ফেলে এমন যেকোনও কাজ সম্পাদনকারী ব্যক্তির জন্যও প্রযোজ্য। সামাজিক দায়বদ্ধতার একটি উদাহরণ হল গ্রামীণ অঞ্চলে বসবাসরত লোকদের জন্য স্বাস্থ্যসেবা নিশ্চিত করা এবং দূরত্ব, আর্থিক অবস্থা, ইত্যাদির মতো সমস্ত প্রতিবন্ধকতাগুলি দূর করা। আরেকটি উদাহরণ হল বহিরাঙ্গণ বর্জ্য ও জঞ্জাল থেকে মুক্ত রাখা। এই দায়বদ্ধতা নিষ্ক্রিয় ধরনের হতে পারে, যেমন সামাজিকভাবে ক্ষতিকর কর্মকাণ্ড থেকে বিরত থাকা, কিংবা সক্রিয় ধরনের হতে পারে, যেমন সামাজিক লক্ষ্য পূরণের জন্য নির্দিষ্ট কর্মকাণ্ডে যোগদান করা। সামাজিক দায়বদ্ধতাকে অবশ্যই আন্তঃপ্রজন্ম হতে হয়, কেননা এক প্রজন্মের কাজ পরবর্তী এক বা একাধিক প্রজন্মের উপরে প্রভাব ফেলতে পারে।
কিরান টিয়ার্নি

কিরান টিয়ার্নি (; জন্ম: ৬ জুন ১৯৯৭; কিরান টিয়ার্নি নামে সুপরিচিত) হলেন একজন স্কটিশ পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব আর্সেনাল এবং স্কটল্যান্ড জাতীয় দলের হয়ে একজন রক্ষণভাগের খেলোয়াড় হিসেবে খেলেন। তিনি মূলত একজন বাম পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে কেন্দ্রীয় রক্ষণভাগের খেলোয়াড় এবং বাম পার্শ্বীয় মধ্যমাঠের খেলোয়াড় হিসেবে খেলে থাকেন।
২০০৫–০৬ মৌসুমে, স্কটিশ ফুটবল ক্লাব সেল্টিকের যুব পর্যায়ের হয়ে খেলার মাধ্যমে টিয়ার্নি ফুটবল জগতে প্রবেশ করেছেন এবং পরবর্তীকালে এই দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১৪–১৫ মৌসুমে, স্কটিশ ক্লাব সেল্টিকের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৪ মৌসুম অতিবাহিত করেছেন; সেল্টিকের হয়ে তিনি মাত্র ১ ম্যাচে অংশগ্রহণ করে ১টি গোল করেছেন। ২০১৯–২০ মৌসুমে, তিনি প্রায় ২৫ মিলিয়ন ইউরোর বিনিময়ে সেল্টিক হতে ইংরেজ ক্লাব আর্সেনালে যোগদান করেছেন।
২০১৪ সালে, টিয়ার্নি স্কটল্যান্ড অনূর্ধ্ব-১৮ দলের হয়ে স্কটল্যান্ডের বয়সভিত্তিক পর্যায়ে অভিষেক করেছিলেন। প্রায় ৩ বছর যাবত স্কটল্যান্ডের বয়সভিত্তিক দলের হয়ে খেলার পর, তিনি ২০১৬ সালে স্কটল্যান্ডের হয়ে আন্তর্জাতিক পর্যায়ে অভিষেক করেছেন; স্কটল্যান্ডের জার্সি গায়ে তিনি এপর্যন্ত ১৫-এর অধিক ম্যাচে অংশগ্রহণ করেছেন।
ব্যক্তিগতভাবে, টিয়ার্নি বেশ কিছু পুরস্কার জয়লাভ করেছেন, যার মধ্যে টানা তিন মৌসুম সেল্টিকের মৌসুম সেরা যুব খেলোয়াড় এবং এসএফডব্লিউএ-এর মৌসুম সেরা যুব খেলোয়াড়ের পুরস্কার জয় অন্যতম। দলগতভাবে, টিয়ার্নি এপর্যন্ত ১০টি শিরোপা জয়লাভ করেছেন, যার মধ্যে ৮টি সেল্টিকের হয়ে এবং ২টি আর্সেনালের হয়ে জয়লাভ করেছেন।
কিরান টিয়ার্নি ১৯৯৭ সালের ৬ই জুন তারিখে আইল অব ম্যানের ডগলাসে জন্মগ্রহণ করেছেন। তবে মাত্র ১০ মাস বয়সেই তার পরিবার তাকে নিয়ে উইশতে স্থানান্তরিত হয় এবং তিনি সেখানেই তার শৈশব অতিবাহিত করেছেন। তিনি তার শৈশব থেকেই সেল্টিকের একজন ভক্ত ছিলেন।
টিয়ার্নি স্কটল্যান্ড অনূর্ধ্ব-১৮ এবং স্কটল্যান্ড অনূর্ধ্ব-১৯ দলের হয়ে খেলার মাধ্যমে স্কটল্যান্ডের প্রতিনিধিত্ব করেছেন। ২০১৪ সালের ২১শে অক্টোবর তারিখে তিনি এক প্রীতি ম্যাচে চেক প্রজাতন্ত্র অনূর্ধ্ব-১৮ দলের বিরুদ্ধে ম্যাচে স্কটল্যান্ড অনূর্ধ্ব-১৮ দলের হয়ে আন্তর্জাতিক পর্যায়ে অভিষেক করেছেন। স্কটল্যান্ডের বয়সভিত্তিক দলের হয়ে তিনি প্রায় ৩ বছরে ৫ ম্যাচে অংশগ্রহণ করে ১টি গোল করেছেন। স্কটল্যান্ড অনূর্ধ্ব-১৮ দলের অভিষেক ম্যাচেই টিয়ার্নি স্কটল্যান্ডের বয়সভিত্তিক দলের হয়ে প্রথমবারের মতো গোল করেছেন।
২০১৬ সালের ২৯শে মার্চ তারিখে, মাত্র ১৮ বছর ৯ মাস ২৪ দিন বয়সে, বাম পায়ে ফুটবল খেলায় পারদর্শী টিয়ার্নি ডেনমার্কের বিরুদ্ধে এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে স্কটল্যান্ডের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন, তবে ৪৬তম মিনিটে রক্ষণভাগের খেলোয়াড় চার্লি মালগ্রুর বদলি খেলোয়াড় হিসেবে তিনি মাঠে প্রবেশ করেন; ম্যাচে তিনি ৩ নম্বর জার্সি পরিধান করে একজন বাম পার্শ্বীয় রক্ষণভাগের খেলোয়াড় হিসেবে খেলেছেন। ম্যাচটি স্কটল্যান্ড ১–০ গোলের ব্যবধানে জয়লাভ করেছিল। স্কটল্যান্ডের হয়ে অভিষেকের বছরে টিয়ার্নি সর্বমোট ২ ম্যাচে অংশগ্রহণ করেছেন। ২০১৭ সালের ৯ই নভেম্বর তারিখে, তিনি নেদারল্যান্ডসের বিরুদ্ধে এক প্রীতি ম্যাচে স্কটল্যান্ডের হয়ে প্রথমবারের মতো অধিনায়কের দায়িত্ব পালন করেন, ম্যাচটিতে স্কটল্যান্ড ১–০ গোলের ব্যবধানে পরাজিত হয়েছিল।